ང་ཚོས་ཤེས་ཚོད་ད་དུང་དངོས་ཡོད་ཀྱི་རྫོགས་པ་ཆེན་པོའི་བསྟན་པ་དང་།བསྟན་པའི་སྙིང་པོ་རྒྱུད་ལུང་མན་ངག་དང་བཅས་པ་འདི་དག་གི་འབྱུང་ཁུངས་ལ་མི་འདྲ་བ་གཉིས་ཡོད་པ་རེད།ད་ནས་མི་ལོ་༣༠༠༠ཙམ་འདས་པའི་སྔོན།ཞང་ཞུང་གི་ཡུལ།གངས་ཆེན་ཏི་སི་དང་།མཚོ་མ་ཕམ་གྱི་མདུན།འོལ་མོ་ལུང་རིང་ཞེས་བྱ་བ་ན།སྟོན་པ་གཤེན་རབ་མི་བོ་ཆེ་བྱོན་ཏེ།ལྷ་རབ་འོད་ཀྱི་སྲས་ཡོངས་སུ་དག་པ་སོགས་གདུལ་བྱ་དབང་པོ་མཆོག་ཏུ་གྱུར་པ་རྣམས་ལ།ཞང་ཞུང་གི་སྐད་དུ།ཨཱི་ཐི་ཀུ་ཡིག་ཁྲི་རྩི་ཨུ་པ་ཏན་ཏྲ་ཐད་དོ་ཅི།བོད་སྐད་དུ།རྫོགས་པ་ཆེན་པོ་བྱང་ཆུབ་སེམས་ཀྱི་གནད་བྱང་ཐིག་ལེ་ཉག་གཅིག་ཨེ་མ་ཧོ།ཞེས་བྱ་བའི་སྐོར་གྱི་རྫོགས་པ་ཆེན་པོ་ཚིག་ཉུང་ལ་དོན་འདུས་པ་ཞིག་གསུངས་པ་དེ་ཉིད་རིམ་པར་བརྒྱུད་པའི་བླ་རབས་ཉེར་ལྔ་པར།གྱེར་ཆེན་སྣང་བཞེར་ལོད་པོ་སྐུ་དངོས་བོད་ཡུལ་དབུས་སུ་བྱོན་ནས་དར་ཞིང་རྒྱས་པར་མཛད་པ།དེང་དུས་ཞང་ཞུང་སྙན་བརྒྱུད་དུ་གྲགས་པ་དང་།དེ་དང་འབྲེལ་བ་རྫོགས་ཆེན་བསྒྲགས་པ་སྐོར་གསུམ་གྱི་སྐོར་སོགས་ད་ལྟའི་བར་དུ་བཤད་སྒོམ་གྱི་བཀའ་སྲོལ་མ་ཉམས་པར་བཞུགས་པ་དེ་ག་རེད།སངས་རྒྱས་ཀྱི་འདས་ལོ༢༧ནམ།ཡང་ན་དེ་ལས་ལྷག་ཙམ་པ་ན་ཨོ་རྒྱན་རྡ་ན་ཀོ་ཤའི་གླིང་དུ་སྤྲུལ་པའི་སྐུ་དགའ་རབ་རྡོ་རྗེ་བྱོན་ནས།སློབ་དཔོན་འཇམ་དཔལ་བཤེས་གཉེན་སོགས་ལས་ཅན་གྱི་འཁོར་ཚོགས་རྣམས་ལ་ལྷུན་གྲུབ་རྫོགས་པ་ཆེན་པོ་ཆོས་ཀྱི་འཁོར་ལོ་བསྐོར་བ་དེ་དག་ཨོ་རྒྱན་གྱི་སློབ་དཔོན་ཆེན་པོ་པད་མ་སམ་བྷ་ཝ་དང་།རིག་འཛིན་བཱི་མ་ལ་མི་ཏྲ།ལོ་ཆེན་བཻ་རོ་ཙཱ་ན་སོགས་ཀྱིས་བོད་ཡུལ་དུ་སྤྱན་དྲངས་པ།རྫོགས་པ་ཆེན་པོ་ཀུན་བྱེད་རྒྱལ་པོའི་རྒྱུད་གཙོར་གྱུར་པ་སེམས་སྡེའི་རྒྱུད་ལུང་ཉེར་གཅིགད་ང་།ཀློང་ཆེན་རབ་འབྱམས་རྒྱལ་བུའི་རྒྱུད་གཙོར་གྱུར་པ་ཀློང་སྡེའི་རྒྱུད་ཆེན་བཅུ་དང་།སྒྲ་ཐལ་འགྱུར་རྩ་བའི་རྒྱུད་ཆེན་པོ་གཙོར་གྱུར་པ་མན་ངག་གི་རྒྱུད་བཅུ་བདུན་ཏེ་རྫོགས་པ་ཆེན་པོ་སྡེ་གསུམ་དང་།གཞན་ཡང་བཀའ་གཏེར་གྱི་རྒྱུད་ལུང་མན་ངག་རྒྱ་ཆེ་ལ་གྲངས་མང་བ་ད་ལྟའི་བར་དུ་བཤད་སྒོམ་གྱི་རྒྱུན་མ་ཉམས་པར་བཞུགས་པ་དེ་ག་རེད།ཚུལ་འདི་ཞིབ་པར་མཁྱེན་འདོད་པ་རྣམས་ནས་ཁོ་བོས་བྲིས་པརྫོགས་པ་ཆེན་པོའི་བསྟན་འབྱུང་ལ་གཟིགས་ཞིབ་གནང་ན་གསལ་པོར་མཁྱེན་ཐུབ་པ་ཡོང་གི་རེད།རྫོགས་པ་ཆེན་པོའི་རྒྱུད་ལུང་མན་ངག་ཐམས་ཅད་ཀྱི་དོན་ཚང་ལ་མ་ནོར་བར་བསྟན་པའི་གཞུང་ནི།ཀུན་མཁྱེན་ཀློང་ཆེན་རབ་འབྱམས་པས་མཛད་པའིམཛད་ཆེན་རྣམ་པ་བདུནདང་།རང་གྲོལ་སྐོར་གསུམངལ་གསོ་སྐོར་གསུམསོགས་སྔོན་བྱོན་རིག་འཛིན་དམ་པ་རྣམས་ཀྱིས་མཛད་པའི་བསྟན་བཅོས་རྒྱ་ཆེ་ལ་གྲངས་མང་བར་བཞུགས་ཤིང་།རང་རྒྱུད་དུ་ཉམས་སུ་བླང་བདེ་བར་སྙིང་པོའི་དོན་བསྡུས་པའི་གཞུང་ཡང་།རིག་འཛིན་འཇིགས་མེད་གླིང་པས་མཛད་པའིཁྲིད་ཡིག་ཡེ་ཤེས་བླ་མརྒྱལ་དབང་ལྔ་པ་ཆེན་པོས་མཛད་པའིརྫོགས་ཆེན་རིག་འཛིན་ལུང་འབྲུག་ཆེན་པདྨ་དཀར་པོས་མཛད་པའིརྫོགས་ཆེན་པདྨའི་སྙིང་ཐིགཞབས་དཀར་ཚོགས་དྲུག་རང་གྲོལ་གྱིས་མཛད་འིམཁའ་ལྡིང་གཤོག་རླབསསོགས་མང་དུ་ཡོད་པ་རེད།།